Na temelju odredbe članka 86. Zakona o prostornom uređenju (»Narodne novine« broj 153/13) i članka 29. Statuta Grada Cresa (»Službene novine Primorsko- goranske županije« broj 29/09), Gradsko vijeće Grada Cresa, na sjednici održanoj \_\_ srpnja 2015. godine donijelo je

**ODLUKU  
o izradi IV. izmjena i dopuna urbanističkog plana uređenja naselja Cres građevinskih područja naselja NA7 i površina izdvojenih namjena**

Članak 1.

Donosi se odluka o izradi IV. izmjena i dopuna urbanističkog plana uređenja naselja Cres građevinskih područja naselja NA7 i površina izdvojenih namjena (»Službene novine Primorsko-goranske županije« broj 45/07, ispravak 20/08, 03/11, 53/12 i 43/13) (u daljnjem tekstu: UPU Cres).

PRAVNA OSNOVA ZA IZRADU I DONOŠENJE IZMJENA I DOPUNA PLANA

Članak 2.

Izmjene i dopune UPU Cresa izrađuju se i donose u skladu s odredbama Zakona o prostornom uređenju (»Narodne novine« broj 153/13).

RAZLOG DONOŠENJA IZMJENA I DOPUNA PLANA

Članak 3.

Izradu izmjene i dopune UPU Cresa inicirala je „Cresanka“ d.d. iz Cresa, radi omogućavanja realizacije planiranih ulaganja u poboljšanje usluge gostima i u konačnici radi povećanja kategorije kampa Kovačine na 4 zvjezdice.

OBUHVAT IZMJENA I DOPUNA PLANA

Članak 4.

Izmjene i dopune UPU Cresa odnose se na građevinsko područje izdvojene namjene, ugostiteljsko-turističku zonu autokamp Kovačine (T31), koje je obuhvaćena važećim Urbanističkim planom uređenja naselja Cres.

SAŽETA OCJENA STANJA U OBUHVATU IZMJENA I DOPUNA PLANA

Članak 5.

Na prostoru u obuhvatu izmjena i dopuna plana u funkciji je postojeći Kamp Kovačine izgrađen i uređen do razine kategorije 3 zvjezdice.

U kampu je prisutan nedostatak sanitarnih čvorova kao i uređenih i infrastrukturno opremljenih kamp parcela.

CILJEVI I PROGRAMSKA POLAZIŠTA IZMJENA I DOPUNA PLANA

Članak 6.

Osnovni cilj izmjene i dopune UPU Cresa je na prostoru kampa omogućiti slijedeće zahvate:

* izgradnju sanitarnog čvora tlocrtne površine do 250 m2, na k.č. 572/2 K.O. CRES, odnosno k.č. 385/2 K.O. CRES GRAD,
* izgradnju sanitarnog čvora tlocrtne površine do 250 m2, na k.č. 545/1 K.O. CRES odnosno 3231 K.O. CRES GRAD te
* uređenje i infrastrukturno opremanje parcela kampa Kovačine.

Izmjenom i dopunom UPU Cres potrebno je planirati zahvate iz stavka prvog ovog članka za što je potrebno izvršiti izmjenu obrazloženja plana i tekstualnog dijela plana - provedbenih odredbi, dok izmjena grafičkog dijela plana nije potrebna.

POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRNUJU ZAHTJEVI ZA IZRADU IZMJENA I DOPUNA PLANA

Članak 7.

Za potrebe izmjena i dopuna UPU Cresa nije planirana izrada strategija, planova, studija ni drugih dokumenata.

NAČIN PRIBAVLJANJA STRUČNIH RJEŠENJA IZMJENA I DOPUNA PLANA

Članak 8.

Stručno rješenje prostornog plana pribaviti će se izradom rješenja koje će izraditi stručni izrađivač izmjena i dopuna plana u skladu s Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (»Narodne novine« broj 106/98, 39/04, 45/04-ispravak i 163/04).

POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI IZMJENA I DOPUNA PLANA

Članak 9.

Utvrđuje se popis javnopravnih tijela i drugih sudionika koji trebaju sudjelovati u izradi izmjena i dopuna UPU Cresa:

- MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA, Ulica Republike Austrije 20, Zagreb,

- JU ZAVOD ZA PROSTORNO UREĐENJE, Splitska 2/II, Rijeka

- HRVATSKE VODE, Vodnogospodarski odjel za područje primorsko-istarskih slivova Đure Šporera 3, 51000 Rijeka,

- Vodoopskrba i odvodnja Cres Lošinj d.o.o., Turion 20a, Cres,

ROK ZA IZRADU IZMJENA I DOPUNA PLANA

Članak 10.

Rokovi za izradu pojedinih faza izmjena i dopuna UPU Cresa:

- dostava zahtjeva za izradu plana (podaci, planske smjernice i propisani dokumenti) - u roku 15 dana,

- izrada Nacrta prijedloga plana za potrebe javne rasprave - u roku 10 dana od dostave zahtjeva odnosno, po isteku roka za dostavu zahtjeva,

- javni uvid u prijedlog plana - trajanje 15 dana,

- izrada izvješća o javnoj raspravi - u roku 10 dana od proteka roka za davanje pisanih primjedbi i prijedloga,

- izrada nacrta konačnog prijedloga u roku 10 dana od prihvaćanja izvješća o javnoj raspravi,

- dostava mišljenja tijela i osoba određenih posebnim propisima na nacrt konačnog prijedloga plana - u roku od 30 dana,

- izrada Konačnog prijedloga plana u roku 10 dana od isteka roka za dobivanje mišljenja tijela i osoba određenih posebnim propisima,

- dostava suglasnosti Ministarstva zaštite okoliša, prostornog uređenja i graditeljstva o usklađenosti s odredbama Zakona o prostornom uređenju i gradnji kojima se uređeuje zaštićeno obalno područje mora - u roku 60 dana,

- donošenje Odluke o usvajanju izmjena i dopuna UPU Cresa u roku 10 dana od dobivanja suglasnosti Ministarstva.

IZVORI FINANCIRANJA IZRADE IZMJENA I DOPUNA PLANA

Članak 11.

Izradu izmjena i dopuna UPU Cresa financirat će investitor Cresanka d.o.o. iz Cresa.

ZABRANA I VRIJEME TRAJANJA ZABRANE IZDAVANJA AKATA KOJIMA SE ODOBRAVAJU ZAHVATI U PROSTORU, ODNOSNO GRAĐENJE TIJEKOM IZRADE I DONOŠENJA PLANA

Članak 12.

Tijekom izrade i donošenja izmjena i dopuna UPU Cresa nije zabranjeno izdavanje akata kojima se odobravaju zahvati u prostoru sukladno odredbama Urbanističkog plana uređenja naselja Cres.

ZAVRŠNE ODREDBE

Članak 13.

Ova Odluka stupa na snagu osmog dana od dana objave u »Službenim novinama Primorsko- goranske županije«.

Klasa: 350-01/02-1/

Ur. broj: 2213/02-01-07-220

Cres, ---------- 2015.

GRAD CRES  
GRADSKO VIJEĆE

Predsjednik  
Marčelo Damijanjević

**Obrazloženje**

**ODLUKE**

**o izradi IV. izmjena i dopuna urbanističkog plana uređenja naselja Cres građevinskih područja naselja NA7 i površina izdvojenih namjena**

Člankom 86. Zakona o prostornom uređenju (“Narodne novine“, br.153/13) izrada, odnosno izmjena i dopuna i zasebno stavljanje van snage prostornog plana započinje na temelju odluke predstavničkog tijela jedinice lokalne samouprave.

Odluka o izradi prostornog plana ovisno o vrsti prostornog plana i postupka izrade sadrži osobito:

- pravnu osnovu za izradu i donošenje prostornog plana, odnosno njegovih izmjena i

dopuna i stavljanje van snage,

- razloge za izmjene i/ili dopune prostornog plana, odnosno stavljanje van snage,

- obuhvat prostornog plana,

- ocjenu stanja u obuhvatu plana,

- ciljeve i programska polazišta prostornog plana,

- popis potrebnih stručnih podloga (sociološko, demografsko, ekonomsko, ekološko, energetsko, graditeljsko, hortikulturno, estetsko i drugo obilježje) potrebnih za izradu prostornog plana,

- način pribavljanja stručnih rješenja,

- vrstu i način pribavljanja katastarskih planova i odgovarajućih posebnih geodetskih podloga,

- popis tijela i osoba određenih posebnim propisima, koja daju zahtjeve ( podaci, planske smjernice i propisani dokumenti) za izradu prostornog plana iz područja svog djelokruga, te drugih sudionika, koji će sudjelovati u izradi prostornog plana,

- rok za izradu prostornog plana, odnosno njegovih pojedinih faza i rok za pripremu zahtjeva za izradu prostornog plana tijela i osoba određenih posebnim propisima, ako je taj rok, ovisno o složenosti pojednih područja, duži od trideset dana,

- zabrana i vrijeme trajanja zabrane izdavanja akata kojima se odobravaju zahvati u prostoru, odnosno građenje, tijekom izade i donošenja prostornog plana,

- izvore financiranja plana.

Inicijativu za IV. izmjenom urbanističkog plana uređenja naselja Cres građevinskih područja naselja NA7 i površina izdvojenih namjena ( dalje u tekstu:.UPU Cres) pokrenula je tvrtka Cresanka d.d. iz Cresa zahtjevom za izmjenom UPU Cres, a radi omogućavanja izgradnje sanitarnih čvorova i uređenjem i infrastrukturnim opremanjem kampa Kovačine.

Zahvat izmjena je kamp Kovačine i ovom izmjenom mijenjao bi se tekstualni dio plana sa obrazloženjem, a grafički dio ne bi se mijenjao.

Cilj izmjene UPU Cresa je na prostoru kampa omogućiti slijedeće zahvate:

- izgradnju sanitarnog čvora tlocrtne površine do 250 m2, na k.č. 572/2 K.O. CRES, odnosno k.č. 3231 K.O. CRES GRAD,

- izgradnju sanitarnog čvora tlocrtne površine do 250 m2, na k.č. 545/1 K.O. CRES odnosno 385/2 K.O. CRES GRAD te

- uređenje i infrastrukturno opremanje parcela kampa Kovačine.

Investitor izmjena je Cresanka d..d. iz Cresa.